text: Køkkenhaver i havet skyder op over hele landet: - Det er en vindersituation for miljøet
  13 august 2019 kl. 04.25
  Seks steder landet over er der etableret maritime nyttehaver, hvor der høstes tang, blåmuslinger og østers. Dyrkningsanlæg er også på vej i Vejle.
  De fleste forbinder en nyttehave med et stykke jord, hvor man dyrker kartofler, porrer og gulerødder.
  Men man kan også etablere nyttehaver til havs og høste eksempelvis tang, blåmuslinger og østers.
  Der findes for tiden seks såkaldte maritime nyttehaver, som drives af foreninger. Og flere er på vej.
  - Vi er gået fra at være en københavnerbaseret forening til at være en national netværksorganisation for maritime nyttehaver, der dukker op alle mulige steder de her år, siger Joachim Hjerl.
  Han er stifter og leder af den selvejende institution Havhøst, som hjælper lokale foreninger i gang med at etablere de maritime køkkenhaver.
  
  500 medlemmer af lokale foreninger
  Der er etableret haver ved Ebeltoft, Lemvig, Løgstør, Aalborg, Nykøbing Mors og Kerteminde.
  Omkring 500 medlemmer af de lokale foreninger er involveret i arbejdet med at dyrke og høste af havets afgrøder.
  To andre steder - Vejle og København - er også på vej i vandet med dyrkningsanlæg.
  Endelig er der 10 andre steder på danmarkskortet, hvor man ifølge Joachim Hjerl har taget de første skridt på vejen mod at etablere lokale dyrkningsforeninger.
  Et af stederne er i Alssund, hvor naturskoleleder Andreas Hermann det seneste år har stået i spidsen for et projekt, hvor han sammen med børn og unge fra Sønderborg Kommune har dyrket muslinger på små lodder ude i havet.
  Projektet var så stor en succes, at Andreas Hermann vil stifte en forening, så alle, der har lyst, kan dyrke deres egne muslinger.
  - En vindersituation for miljøet
  Det er fortrinsvis tang, østers og blåmuslinger, som høstes i de maritime nyttehaver.
  Tang og blåmuslinger findes ifølge Joachim Hjerl over det meste af landet, mens det især er ved Limfjorden, man finder østers.
  Konceptet passer godt til tidens krav om, at vi skal tænke og opføre os mere bæredygtigt, mener Joachim Hjerl.
  - Der er ikke behov for at tilføre foder eller medicin, og så kræver det meget lidt plads i forhold til udbyttet. Det er en genial råvare at arbejde med.
  - Tang, blåmuslinger og østers tager ikke noget, men trækker næringsstoffer ud af vandet. Så på den måde er det en vindersituation for miljøet, siger Joachim Hjerl.
  Borgere høster tang, østers og muslinger til havs
  Koncept med havbaserede nyttehaver har bredt sig til seks danske kyster, og flere er på vej. Seks steder landet over er der er etableret såkaldte maritime nyttehaver. Det er en slags køkkenhave til havs, hvor man blandt andet høster tang, muslinger og østers. Der er etableret haver ved Ebeltoft, Lemvig, Løgstør, Aalborg, Nykøbing Mors og Kerteminde.Der er dyrkningsanlæg på vej ved Vejle og København.Endelig er der ti andre steder på landkortet, hvor man har taget de første skridt på vejen mod etablering af en lokal dyrkningsforening.Cirka 500 borgere er på nuværende tidspunkt involveret i projekterne.Det kræver en tilladelse fra myndighederne, før man kan etablere en nyttehave på vandet.Den selvejende institution Havhøst, der blev etableret i 2011, rådgiver om de maritime nyttehaver.Organisationen hed indtil 12. august 2019 Maritime Nyttehaver.Havhøst støttes af Friluftsrådet, Velux Fonden og Spar Nord Fonden. Kilder: Havhøst.dk, Ritzau
  Det kræver en tilladelse fra myndighederne, hvis man ønsker at høste af havets afgrøder.
  - Som det er nu, kan det være bøvlet at komme i gang. Det er noget, vi gerne vil drøfte med den nye regering, siger Joachim Hjerl.
  Med Danmarks 7.000 kilometer lange kystlinje ser han store muligheder for at etablere endnu flere havbaserede køkkenhaver.
  Målet er, at der i 2025 skal være etableret 30 maritime nyttehaver landet over.
  
  